РЕШЕНИЕ ЗА ИЗПЪЛНЕНИЕ НА КОМИСИЯТА
от 30 октомври 2013 година
за потвърждение на средните специфични емисии на CO2 и на целите за специфични емисии, поставени на производителите на леки пътнически автомобили за календарната 2012 година в съответствие с Регламент (ЕО) № 443/2009 на Европейския парламент и на Съвета
(текст от значение за ЕИП)
(2013/632/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 8, параграф 5, втора алинея и член 10, параграф 1от него,
като има предвид, че:
(1)
От Комисията се изисква, съгласно член 8, параграф 5 от Регламент (ЕО) № 443/2009, ежегодно да утвърждава средните специфични емисии на CO2 и целта за специфичните емисии, поставена на всеки производител на леки автомобили в ЕС, както и за всяка група от производители, образувана съгласно член 7, параграф 1 от цитирания регламент. Въз основа на това утвърждаване Комисията следва да определя дали производителите и групите от производители са спазили изискванията на член 4 от цитирания регламент.
(2)
Съгласно член 4 от Регламент (ЕО) № 443/2009 целите стават задължителни за съответните производители и групи от производители от 2012 г. Средните специфични емисии за производителите за 2012 г. се изчисляват в съответствие с втора алинея от посочения член, като при това се вземат предвид 65 % от новите леки автомобили, които са произведени и регистрирани през съответната година.
(3)
Подробните данни, които следва да се използват при изчисляването на средните специфични емисии и на целите за специфичните емисии, са дефинирани в част А, точка 1 и в част В от приложение II към Регламент (ЕО) № 443/2009 и се основават на регистрациите на нови леки автомобили в държавите членки през предходната календарна година. Данните са взети от сертификати за съответствие, издадени от производителите, или от документи, предоставящи равностойна информация в съответствие с член 3, параграф 1 от Регламент (ЕС) № 1014/2010 на Комисията (2).
(4)
Всички държави членки предадоха на Комисията данните за 2012 г. преди крайния срок 28 февруари 2013 г. в съответствие с член 8, параграф 2 от Регламент (ЕО) № 443/2009. В случите, в които проверката на данните от страна на Комисията показа, че някои данни липсват или са очевидно неточни, Комисията се свърза със съответните държави членки и с тяхно одобрение коригира или допълни въпросните данни. В някои случаи не бе постигнато съгласие със съответната държава членка и съответните предварителни данни не бяха уточнени.
(5)
На 30 април 2013 г. Комисията публикува предварителните данни и съобщи на 85 производители изчислените предварителни стойности за техните средни специфични емисии на CO2 през 2012 г. и техните цели за специфични емисии в съответствие с член 8, параграф 4 от Регламент (ЕО) № 443/2009. От производителите бе поискано да проверят тези данни и да съобщят на Комисията евентуални грешки до три месеца след получаването на уведомлението от Комисията, в съответствие с член 8, параграф 5, първа алинея от цитирания регламент и член 9, параграф 3 от Регламент (ЕС) № 1014/2010. Осем производители приеха предварителните данни без корекции, а 40 производители подадоха уведомления за грешки в определения срок.
(6)
За останалите 37 производители, от които не бяха получени уведомления за грешки в наборите от данни или отговор под друга форма, предварителните данни и предварителните изчисления на средните специфични емисии и на целите за специфични емисии следва да бъдат утвърдени без промени.
(7)
Комисията провери корекциите, изпратени от производителите, и съответните обосновки, изразени посредством кодовете за грешка, посочени в член 9, параграф 3 от Регламент (ЕС) № 1014/2010, и наборът от данни бе коригиран съответно.
(8)
В случая на записи, обозначени от производителите с код за грешка „В“, както е посочено в член 9, параграф 3 от Регламент (ЕС) № 1014/2010, е необходимо да се отчете фактът, че производителите не могат да проверяват или коригират тези записи по подходящ начин поради липсващи или неправилни параметри за идентификация. Поради това следва да се приложи интервал на възможна грешка за емисиите на CO2 и стойностите за маса в тези записи.
(9)
Интервалът на възможната грешка следва да се изчислява като разликата между двете отстояния до целта за специфични емисии, получени при изваждане на средните емисии от целите за специфични емисии, изчислени съответно с отчитане и без отчитане на тези регистрации, които не могат да бъдат проверени от производителите. Независимо дали тази разлика е положителна или отрицателна, интервалът на възможната грешка следва винаги да намалява отстоянието до целта за съответния производител.
(10)
Съгласно член 10, параграф 2 от Регламент (ЕО) № 443/2009 следва да се счита, че даден производител изпълнява поставената му цел за специфичните емисии, посочени в член 4 от същия регламент, ако средните емисии, посочени в настоящото решение, са по-ниски от целта за специфични емисии, което се изразява като отрицателно отстояние от целта. Когато средните емисии надвишават целта за специфичните емисии, следва да бъде начислена такса за наднормените емисии в съответствие с член 9 от Регламент (ЕО) № 443/2009, освен ако съответният производител е освободен от задължението за постигане на тази цел или е член на група съгласно член 7 от същия регламент, която изпълнява поставената ѝ цел за специфичните емисии.
(11)
Средните специфични емисии на CO2 от новите леки автомобили, регистрирани през 2012 г., целите за специфични емисии и разликите между тези две стойности следва да бъдат съответно утвърдени,
ПРИЕ НАСТОЯЩОТО РЕШЕНИЕ:
Член 1
За всеки производител на леки автомобили и за всяка група производители се утвърждават посочените в приложението стойности за календарната 2012 година на следните параметри:
а)
целта за специфични емисии;
б)
средните специфични емисии на CO2, които в случаите, при които това е уместно, са коригирани със съответен интервал на възможна грешка;
в)
разликата между стойностите, посочени в буква а) и буква б);
г)
средните специфични емисии на CO2 от всички нови леки пътнически автомобили в ЕС;
д)
средната маса на всички нови леки пътнически автомобили в ЕС.
Член 2
Настоящото решение влиза в сила на третия ден след публикуването му в Официален вестник на Европейския съюз.
Съставено в Брюксел на 30 октомври 2013 година.